
Årsmøteuttalelse: Nidelvkorridoren og Nidelvstien
Forslag til uttalelse fra årsmøtet 2026
Forslagsstiller/dato: Styret (og miljøkveld 04.11.2025) / 03.03.2026
[Ikke behandlet på årsmøtet pga. tidsmangel, men det ga styret fullmakt til å følge opp saken som det finner riktig.]  
Nidelvkorridoren må gis reelt vern – Nidelvstien må følge eksisterende stier uten maskinelle inngrep
Nidelvkorridoren, byens viktigste økologiske korridor, er i negativ utvikling, for elva, naturen og samfunnet. Denne utviklingen må snus raskt. Det var Nidelva som la grunnlaget for byen da den brøt gjennom Trongfossen for tusenvis av år siden.
Verdier som nærnatur, matjord, friluftsliv, folkehelse og rekreasjon blir ofte nedprioritert i plan- og byggesaker. Dette må endres, særlig i Nidelvkorridoren. Planer som ikke dokumenterer hvordan slike hensyn ivaretas, må stanses og tilpasses helheten, i tråd med føre-var-prinsippet og kommunens mål om arealnøytralitet og naturrestaurering.
Store deler av den tidligere Trondheimsdelen av korridoren er bygget ned, inkl. flere meandere. Nye omreguleringer og utbygginger planlegges. Kommunens «overordnede premisser» for utviklingen er et skritt i riktig retning, men må gjøres tydeligere og mer forpliktende.
Vi har levert høringsinnspill til reguleringsforslag på blant annet Sluppen, Tempe, Valøya og Leirøya, og vil følge opp med et samlet innspill om Nidelvkorridoren og Nidelvstien.
Uttalelse fra årsmøtet
Nidelvkorridoren må gis et vern i KPA og forvaltningspraksis som gjenspeiler dens betydning. Byggeforbudet i 100-metersbeltet må forvaltes etter samme prinsipper som i strandsonen, og muligheter for naturrestaurering må benyttes.
Nidelvstien må planlegges med utgangspunkt i eksisterende stier og tråkk, uten de massive maskinelle inngrep og konstruksjoner langs rundt 20 km elvenatur som de foreliggende planene innebærer. Dette er uakseptable naturinngrep og må settes på vent. Videre arbeid må konsekvensutredes med nullalternativet som utgangspunkt.

